जब भगवान ने जाना कि कंस हमारे प्यारे यादवों को बहुत दुःख दे रहा है, तब उन्होंने योगमाया को आज्ञा देते हुए कहा- 'हे देवि! मेरा शेषरूपी अंश देवकी के गर्भ में स्थित है। वसुदेव की रोहिणी नाम की एक अन्य पत्नी भी है। वह ब्रज में नन्द के यहाँ गुप्त रूप से निवास कर रही है।. तुम देवकी के गर्भ को निकालकर उस रोहिणी के उदर में स्थापित कर दो।" भगवान का आदेश मानते हुए योगमाया ने देवकी के गर्भ को रोहिणी के उदर में खिसका दिया। उस बार जब देवकी के संतान उत्पन्न नहीं हुई तो सब ने यही जाना कि देवकी का गर्भ पूरा होने से पहले ही गिर गया। गुप्तचरों ने कंस को भी गर्भ के गिर जाने की सूचना दी। योगमाया ने वसुदेव और देवकी को स्वप्न में बताया कि मैंने तुम्हारा गर्भ रोहिणी को दे दिया है। चिंतित होने का कारण नहीं है। कुछ समय बीतने के बाद श्रवण सुदी चौदह बुधवार को ब्रज में रोहिणी ने एक सुन्दर तेजस्वी बालक को जन्म दिया। उस बालक को भगवान शेष का अवतार कहा जाता ह।. श्रीकृष्ण से पहले अवतीर्ण होने के कारण उसको भगवान के बड़े भाई होने का सौभाग्य प्राप्त हुआ। बलवानों में श्रेष्ठ होने के कारण उसे 'बलराम' नाम से ख्याति प्राप्त हुई तथा देवकी के गर्भ से खींचे जाने के कारण वह तरुण वीर 'संकर्षण' नाम से भी प्रसिद्द हुआ. उन्हें अनंत भी कहा जाता है।